**שנטיפי**

תסריט לוקיישן

מאי פלטי

**שנטיפי**

מאי פלטי

שלוש חברות בנות 16 נוסעות לפסטיבל שנטיפי בהרי ירושלים, שכל כולו מוקדש למוזיקה, טבע, מדיטציות, סדנאות יוגה וטנטרה, הליכות מלאכים, עישון וויד, רביצה בשרוואל ועוד. ביניהן **נטע,** **יעל** ו**נטלי**, בפיק התבגרותן - חושניות, יפהפיות וסקרניות, ו**מיכל**, שמרנית וביישנית יותר מחברותיה משולחות הרסן. כשהן מקימות את האוהל במבטים מזוגגים ונרגשות לנוכח המאורע, הן פוגשות חבורת גברים ״היפים״, צ׳ארמרים ומסקרנים בני 30+ שממוקמים באוהל שלידן. בתוך התפאורה הרוחניקית הקסומה, המדיפה ניחוחות נרגילה, ראסטות ומלאווח, נוצר שיח מרגש בין הבנות הסקרניות והגברים הרעבים.

הפלירטוט המסעיר מקבל ממד פרובלמטי במהירות הבזק, כשמיכל שומעת שיחה בין הגברים, המדגישה את רצונותיהם הלא תמימים בכלל - אחד מהם, **מרקוס**, מתקשר ואומר לאחיו שיגיע לאוהל גם הוא, ויביא גם עוד חברים אם בא לו. ״יש בתולות זורמות״, הוא אומר. ״אולי ניתן להן קצת אמדי. הן לא ידעו. הזדמנות של פעם בחיים״. מיכל המבועתת מבינה שהיא מוכרחה לעשות הכל כדי לשמור על תמימותן של חברותיה מפני הגברים הזוממים, לפני שיקרה אסון. חברותיה כמובן לא מקשיבות להפטרותיה. הן בעיצומו של מסע ההתבגרות האישי שלהן, מגשימות פנטזיה ומהופנטות מתשומת הלב. מיכל מזהירה אותן באופן תקיף אבל הן מעליבות ומגרשות אותה. היא הולכת משם בתסכול, מעשנת ג׳וינט בגודל של מנהרת הכותל, אוכלת ביסלי בעצב גדול ומוצאת את עצמה בסדנת טנטרה הזויה. שם, בעקבות הזיה ומפגש עם בחור משונה, נופלת עליה מעין התגלות רוחנית - היא מבינה שהיא מוכרחה לחזור ולהציל את חברות שלה. ויהי מה.

בסביבת האוהל, בינתיים - כולם שותים, מעשנים ונכנסים לאוהל יחד. מיכל מוכרחה לעשות דבר מטורף מספיק שיגרום לכולם לעצור ממלאכתם לפני שיהיה מאוחר מדי. כך באומץ לב נפלא ומטורלל, מיכל מצליחה לסכל את האירוע. הן לא מבינות את זה אז, אבל הן עוד יודו לה אחר כך.

*׳שנטיפי׳ הוא סרט לוקיישן התבגרותי קומי על חברות ותעוזה, נשיות וגבריות, המבוסס על סיפור אמתי שנגמר, לצערי, קצת אחרת.*

**שנטיפי**

מאי פלטי

### פנים\חוץ. אוטובוס שנוסע לכיוון הרי ירושלים – יום.

בתוך אוטובוס עמוס נוסעים, לבושים ב'תלבושות פסטיבל' מגוחכות, מצוידים כלי נגינה אקזוטיים ומשקפי שמש מטופשות, יושבות מרוגשות גם **מיכל** ושלוש חברותיה – **יעל**, המסויגת **נטלי**, בלבוש חושפני במיוחד ו**נטע**, היפה והדומיננטית שבחבורה. ארבעתן בנות 16 אך ניכרים הבדלים קלים בין מיכל ושלוש חברותיה. הן יפות, חושניות ובפיק התבגרותן, לבושות בצורה נשית וחושפנית. ואילו מיכל קצת יותר שמרנית, ביישנית וטום-בוי.

### פנים\חוץ. אוטובוס – יום.

האוטובוס חולף על פני שלט חגיגי ומעוטר – "פסטיבל שנטיפי בהרי ירושלים – מסע אל הרי הנשמה". התרגשות בקרב נוסעי האוטובוס. הבנות מתרגשות ומחייכות, מצפות בכיליון עיניים לחוויה.

### חוץ. פסטיבל שנטיפי – יום.

ארבע החברות מקימות את האוהל שלהן במבטים מזוגגים ונרגשות עד דמעות לנוכח המאורע. סביבן מתרוצצים כל מיני ראסטאפרים ללא חולצות ובחורות עם כנפיים. הן בעננים.

נטע

אני לא מאמינה שאנחנו כאן. אתן קולטות? עשינו את זה!

נטלי

אני בהלם שאבא של יעלי נתן לה לנסוע

יעל

הוא לא נתן לי, הוא חושב שאני אצלך

נטע

לא משנה, נו, סתמי, אל תהרסי את הוייב. זרמי עם החיים. מסע אל הרי הנשמה

הן צוחקות.

נטלי

תקשיבו – מדהים פה! אני מתרגשת בטירוף. תראו איזה יפים פה כולם

יעל

נכון. ויש כאן ריח מוזר

נטע תוקעת בה מבט.

נטע

די. להרוס. את. הוייב

מיכל

יעלי צודקת, כאילו, סיגריות ומלאווח? ביחד? ותמרים?

נטלי

חלום

הן צוחקות ומרכיבות את האוהל בגישום, בעיניים נוצצות. לידן יש כל מיני אנשים, בין היתר חבורת גברים "היפים" מסקרנים, צ'ארמרים בני שלושים פלוס, ממוקמים באוהל לידן. אחד מהם, **איתי** (29), בחור נאה עם שיער ארוך, יוצר קשר ראשון ומחייך פתאום לנטע. עושה לה 'אהלן' עם הראש. היא רואה אותו ומסמיקה. מחייכת אליו בחזרה. לוחשת בהתרגשות למיכל.

נטע

אומיגוד.

**נטע**אומיגוד.

מיכל

מה קרה?

נטע

החתיך הזה הסתכל עליי עכשיו. אמאל'ה, איזה חתיך!

מיכל מסתכלת לכיוונם של הבחורים, בוחנת אותם. איתי יושב על המחצלת ומכין ג'וינט, **מרקוס** (34)נראה מבוגר יותר, מרשים, בלי חולצה, ילד נצחי, שומע מוזיקה באייפון ורוקד. עוד שניים מאחור משחקים קלפים ואחד ישן באוהל. עוד איזו רגל מבצבצת פה ושם. לא ברור כמה בחורים\אנשים הם. מיכל בוחנת אותם, מחייכת, מנסה להתלהב. נטע לידה, בעננים, מרוגשת. הולכת לספר גם לנטלי ויעל.

נטע

הוא חייך אליי הרגע!

נטלי

מי?!

נטע

נו, ההוא שם

נטע מסמנת להן על מי מדובר. הן רואות אותו ומתלהבות, מתלחששות ביניהן.

איתי בינתיים מרים את המבט מהקססה שלו, לוטש עיניים בנטע. מחייך אליה. נטלי מחייכת חיוך ממזרי.

נטלי

ידעתי שכדאי לנו לבוא לפה

יעל, יותר תמימה, מתלהבת בטון קצת ילדי.

יעל

אולי הם יעזרו לנו עם האוהל?

מיכל תוקעת בה מבט ביקורתי.

מיכל

מה, את סתומה? אנחנו לא צריכות שום עזרה עם האוהל. הוא מוכן

מבט על האוהל. הוא באמת מוכן.

נטע

מיכל, תרגיעי. דחוף

מיכל לא רוצה להרגיז את נטע, או חלילה ״להרוס את הוייב״.

מיכל

טוב.

נטע לא מחכה לאישור חברותיה וניגשת אל חבורת הגברים. איתי מרים את מבטו אליה, כאילו ידע שהיא תגיע, מישהי מהן - ושמח שלא היה צריך להתאמץ יותר מדי בשביל זה.

### חוץ. האוהל של הבחורים – יום.

יעל מתקרבת למתחם האוהלים של הבחורים, בו שני אוהלים ומחצלת ביניהם. הם קרובים לבנות מאוד, אבל ישנה תחושה של הסגת גבול. נטע מלאת ביטחון, פתיינית, מגיעה לשם חדורת מטרה.

נטע

היי!

איתי מרים את הראש מהג'וינט. כאילו מופתע.

איתי

שלום

נטע

מה נשמע?

איתי

מצוין

מרקוס מאחור קולט התרחשות ומסתכל. מתקרב גם בחיוך מקסים.

נטע

אנחנו שכנות שלכם, נשלחתי להגיד שלום. אין לי עוגה אבל יש לנו עבאדי

מרקוס

אין על עבאדי

יעל צוחקת כאילו אמר משהו מאוד מצחיק. איתי מסיים להכין את הג'וינט ומציע לה.

איתי

גברתי?

הוא מגיש לה את הג׳וינט ליד, נותן לה מצית והיא מעשנת שכאטה אחת.

נטע

טוב, בואו להגיד היי לחברות שלי. תעזרו לנו עם האוהל שניה

כולם מסתכלים לכיוון האוהל. רואים שהאוהל מוכן לגמרי. מיכל עומדת שם ומביטה בה במבט תוהה. עושה לה תנועה קטנה של ׳מה הקטע שלך׳? בלי מילים. נטלי מרוצה. יעל מחייכת בהיסוס.

מרקוס

סבבה, עוד מעט. תגידי להן לבוא רגע

נטע מסתובבת לחברות שלה במבט מנצח. מסמנת להן לבוא עם היד. הן מאושרות ומתקרבות לשם. מיכל מהוססת, מחליפה מבט עם יעל. יעל מסתכלת עליה, מסמנת לה ׳זה בסדר׳. הן מתקרבות גם.

### חוץ. אוהל בחורים – יום.

ארבע הבנות, איתי, מרקוס ו**ינאי**, בחור מחויך ונאה עם כובע מטומטם, שפורט על גיטרה מנגינות לא ברורות, יושבים על המחצלת ליד האוהל שלהם. הם צוחקים. נטע, נטלי ויעל סמוקות, מחויכות, מאושרות. מיכל מגלגלת סיגריות בצד, רואים שזה לא טבעי לה אבל היא מתנסה, מנסה להראות כאילו זה משהו שהיא מרבה לעשות. כולם מקשיבים למרקוס, שמספר בפאתוס רב סיפור גבורה.

מרקוס

בקיצור, אני הולך לי שם בוואדי בחיפה, אין עליי כלום. נעליים אין עליי. יש עליי בקבוק מים, ופיתה עם זעתר. זהו. פתאום – מה אני רואה? שור. פאקינג שור! ענק! בגודל של היפופוטם, יעני. בא לאכול אותי, עם עיניים צהובות של דרקון

שלוש הבנות מסתכלות עליו בפליאה, צוחקות ומרותקות לסיפור הגבורה המגוחך. מיכל יושבת ומגלגלת עיניים.

יעל

יאבאל'ה, ומה עשית?

נטלי

וואי, איזה מסוכן זה!

יעל

פעם שור נשך את דוד שלי...

מרקוס

תלשתי ענף משיח שהיה שם, ואמרתי לו – "זוז ממני לפני שאני מביא לך אחת!"

איתי

כן, אחי? זה מה שאמרת לשור?

מרקוס

מה, אתה גנוב? אתה מכיר כבר את הסיפור הזה. מה אתה משחק אותה

נטע

וואו... לא פחדת?

מרקוס

פחדתי, בטח פחדתי. אבל איתני הטבע לא מפחידים אותי

מרקוס מסתכל לנטלי בעיניים. היא מסמיקה.

מרקוס

יש לי אמון ביקום עצמו. אותו יקום שהביא אתכן אלינו

מיכל מסתכלת מהצד במבט קצת נגעל, בעיקר תוהה מה לעזאזל הולך. היא פונה לחברות שלה בניסיון לנער אותן.

מיכל

טוב, בא לכן ללכת לטייל קצת? בכלל לא ראינו מה יש בפסטיבל. אולי נלך לצ'אי שופ?

יעל

יאללה!

ינאי

תגידי

מיכל מסתובבת אליו. הוא יפה מאוד ומסתכל עליה במבט ביקורתי. היא נבוכה.

ינאי

לאן את ממהרת, בדיוק? (פונה לבנות) זאת כאילו החברה הכבדה שלכן? אני קולט את הדינמיקה

נטע ונטלי צוחקות. יעל מהוססת. מסתכלת עליהן צוחקות, מחליטה לצחוק גם. מיכל בהתגוננות.

מיכל

מה פתאום, מי כבד?

ינאי

את, נשמה. תזרמי עם הלייף... עופי על הטיול שלך

כולם צוחקים. איתי בינתיים מניח את הראש שלו על נטע. נטע ונטלי מחליפות חיוך. מיכל מנסה לחייך גם. כאילו להשתתף בבדיחה.

מיכל

אני לא כבדה...

ינאי

אז זרמי, נשמה. קחי ג'וינט. לחייך

מיכל מעשנת מהג'וינט ומשתעלת קצת. ינאי מחייך בהבעה מרוצה. מרקוס מקבל שיחה וקם לענות, מתרחק קצת. מיכל מעשנת עוד שאכטה, גדולה. יעל מביטה בה, כרגיל במבט מהוסס. איתי בינתיים מתלחשש עם נטע, מלטף את פניה, ונושק לה. יעל מסמיקה, מצחקקת. מיכל מזדעזעת. מסמנת לנטלי – 'וואט דה פאק?!' ללא מילים. נטלי לוחשת לה בתקיפות, כמעט בלי קול.

נטלי

מיכל, די כבר! די. שחררי!

מיכל עונה לה בלי קול.

מיכל

מה נסגר?!

נטלי מתעלמת ממנה. מעמידה פנים שהכל קול. איתי ונטע מפסיקים להתנשק. היא מסתכלת עליו במבט מוקסם.

איתי

קיצר, אל תאמינו לסיפור הזה של מרקוס. יש לי סיפור יותר טוב. על יחמור. רוצות לשמוע? יודעות מה זה יחמור?

מיכל מנסה ללכוד את מבטה של יעל, שמסתכלת עליו איתי בריתוק עז. היא זורקת עליה אבן.

יעל

אאוץ׳!

מיכל מסמנת לה לשתוק עם אצבע על הפה. שואלת אותה בלי קול, ״מה קורה?״. יעל מסתכלת על נטלי במבט מאוים, ועונה לה בלחש.

יעל

די, נו, מיכל... בואי נזרום

מיכל

׳נזרום׳?!

יעל מסתכלת על נטע ונטלי, שמביטות בה במבט מאיים. מסתכלת על מיכל.

יעל

אני מקשיבה כאן לסיפור, אם לא שמת לב...

מיכל תוקעת בה מבט. היא קמה בעצבים לכיוון האוהל שלהן.

### חוץ. האוהל של הבנות – יום.

מיכל לא יודעת מה לעשות עם עצמה, לבד ליד האוהל הריק שלהן, אז היא מפשפשת בתיק שלה. נראית מעט מתוסכלת. היא מסתכלת עליהן צוחקות ולא מוצאת את מקומה. עצוב לה על זה, היא רוצה להיות חלק. היא מסתכלת על ינאי, שמנגן עכשיו גרוע מאוד על מפוחית. מחייכת חיוך קטן, עם ניצוץ של תקווה. היא לוקחת שקית ביסלי מהתיק ומתחילה לחזור לכיוון האוהל של הבחורים. בדרך, היא שומעת את מרקוס מדבר בטלפון בקרבת מקום.

מרקוס

כן אחי. בסדר, אני יודע. אז תבוא לאוהל גם כן, אחי. תכלס אתה יכול להביא עוד חבר אם בא לך. תביא את שחף. תביא גם את אמיר. כן, יונתן, לא יודע, מי שבא לך, אחי

מרקוס צוחק. מיכל מצותת לו במבט מבולבל.

מרקוס

כן, אחי, יש פה בתולות זורמות, אומרים לך. אולי ניתן להן קצת אמדי, הן לא ידעו... איזה, תיכוניסטיות, אומרים לך. האמת, אין לי מושג. מה זה משנה עכשיו, אחי? כן, הן ממש אחלה. אף אחד לא ידע. סיפרתי להן את הסיפור עם השור, הן עפו באוויר

מרקוס משתין ושם את השיחה על ספיקר.

קול בטלפון

אה, זה סיפור ליגה, אחי

מרקוס

כן, אחי. אחד הסיפורים הכי טובים שלי

הקול בטלפון צוחק. מרקוס מסיים להשתין ומוריד מהספיקר.

מרקוס

טוב, אז תבוא אחר כך? מצב הזדמנות של פעם בחיים. ויש להן עבאדי גם

מרקוס מנתק את השיחה ומתחיל לחזור לכיוון האוהל של הבחורים. מיכל עומדת שם, בשוק.

### חוץ. האוהל של הבחורים – יום.

מרקוס חוזר ונשכב על יעל ונטלי, עם הפנים לנטע ואיתי. ינאי מנגן על משולש. הבחור שישן באוהל התעורר ועושה עמידת ידיים בלי חולצה על המחצלת. הם שרים שירים וצוחקים. מיכל מתקדמת לעברם במהירות ומתיישבת בדיוק בין יעל ונטלי. פונה אליהן בתקיפות, אך עם זאת לוחשת כדי שהבחורים לא ישמעו.

מיכל

אנחנו חייבות ללכת מכאן. עכשיו

נטלי

תגידי, מה עובר עליך?

מיכל

נטלי. אנחנו חייבות ללכת מכאן, עכשיו!

נטלי

את דפוקה לגמרי

יעל מנסה למצוא חן.

יעל

את באמת דפוקה, מה יש לך? את לא רואה שאנחנו נהנות?

מיכל נבהלת, ונפגעת מאוד מהתגובה הלא אופיינית של יעל. מרקוס קולט את ההסתודדות.

מרקוס

בנות, הכל טוב?

נטע

הכל מעולה. נו, תסיים את הסיפור. מה היה עם השור?

יעל

כן, מה היה עם השור?

מרקוס

בקיצור, לא ידעתי איך לפנות אליו, אני לא מדבר שוורית...

מרקוס ממשיך לקשקש במוח ומיכל מנסה ללחוש לחברות שלה את מה שהיא שמעה.

מיכל

תקשיבו, הם לא טובים, אתן חייבות לסמוך עליי, הם רוצים לעשות לנו כל מיני דברים, הוא אמר 'בתולות זו....

פתאום יעל מתפרצת וצועקת על מיכל מול כולם.

יעל

מיכל – די! תסתמי כבר! אני מנסה להקשיב לסיפור! אני לא יכולה לשמוע את הקידוחים שלך, את מוזמנת ללכת מפה אם את לא רוצה ליהנות, אין לי מה להגיד לך יותר! תפסיקי להרוס לנו!

דממה. כולם מסתכלים על מיכל. נטע מסתכלת על יעל במבט מרוצה. איתי מסתכל על מרקוס במבט התוהה אם הם מסתבכים עם בחורות צעירות מדי. מרקוס מסמן לו שהכל בסדר. מיכל מסתכלת על כולם, פגועה. היא מסתכלת על ינאי שמסתכל עליה ומקיש במשולש. היא קמה והולכת משם. שקית הביסלי עדיין בידה.

### חוץ. פסטיבל שנטיפי – יום.

מיכל מסתובבת ברחבי הפסטיבל לבד, פגועה מאוד, אוכלת ביסלי בהבעה מרוקנת ועצב גדול. היא מבואסת לגמרי. חולפת על פני אנשים מחופשים, שמחים. פתאום מהדהד בראשה המשפט של יעל – "תפסיקי להרוס לנו!". מיכל מתעצבנת קצת. ממשיכה ללכת עם הביסלי ונכנסת לאוהל עליו מתנוסס השלט "טנטרה לאלופים".

### פנים. אוהל 'טנטרה לאלופים' – יום.

מיכל מתיישבת מובסת על אחד הפופים ליד בחור מקושט בצבעי פנים, מחופש לצבי עם אצטרובלים על הראש, שנראה טרלהלה קצת. הוא מעשן ג'וינט גדול ושר בקול חרישי. היא מתבוננת בו במבט ביקורתי. ברקע אנשים מתחבקים, בוכים, מתנחמים זה בזו. מדריכה בבגדים לבנים עומדת ונואמת בקול מרגיע. פתאום מהדהד בראשה המשפט של מרקוס, אותו היא שומעת – "יש פה בתולות זורמות". היא מזדעזעת, תופסת את הראש בין שתי ידיה. פונה פתאום לבחור שלידה.

מיכל

אפשר שאכטה?

בחור

בטח, ראסטה

הוא מגיש לה את הג'וינט. היא מעשנת שאכטה עצומה.

מיכל

רוצה ביסלי?

בחור

לא יודע, אני לא כל כך אוכל גלוטן

מיכל

טוב.

בחור

לא יושב טוב על התדר שלי...

מיכל

טוב

בחור

עושה לי קצת גזים

מיכל

זה ממש בסדר

הוא מחייך אליה חיוך רחב. היא אדישה, משאירה אצלה את הג'וינט. מעשנת עוד.

בחור

אז מאיפה את בארץ?

מיכל

עזוב. עזוב את זה. אני קטינה

בחור

אה, בסדר. (מתפתל) וגם סתם רציתי להתיידד. אני לא עושה סקס בכלל. אני טנטרי, או גיי. לא יודע עדיין

מיכל

אה... סבבה

בחור

אבל אהבתי את הישירות, רואים עליך שאת בחורה חדה. ככה, כמו סכין

פתאום החדר מתחיל קצת להתערבל ולקבל ממד הזייתי. היא מסטולה לגמרי.

מיכל

חדה?

בחור

כן, את לא פראיירית

מיכל

אתה חושב? אני דווקא כן, בדרך כלל. ברוב הפעמים

מראות החדר מתחילים להתערבב בתודעתה המטושטשת של מיכל. החדר צבעוני, הבחור עם איפור הפנים האקסצנטרי מחייך אליה. פתאום היא הוזה את ינאי יושב מולה. מחייך אליה. מחזיק ביד את המשולש. מיכל מופתעת לראות אותו.

מיכל

מה אתה עושה כאן?

ינאי

באתי לבדוק שאת בסדר

מיכל

באמת?

ינאי

כן

מיכל

אני חושבת שאני בסדר...

ינאי

רוצה לשמוע איך הרגתי פעם דינוזאור?

מיכל

מה...?

מיכל מסתכלת על בבואתו המטושטשת של ינאי. החדר מסתובב לה. פתאום הוא מרים את המשולש ומקיש עליו. הכל מתערבב. מיכל מתפקסת מההזיה ורואה מולה את הבחור המאופר שבינתיים הספיק להירדם והחל לנחור חרישית. שקית הביסלי בידו. מולה רוקד בפראות בחור תמוהה שעל חולצתו ציור של שלוש בתולות ים. היא מתבוננת בו. פתאום פניה הופכות נחושות, כאילו הבינה משהו עצום. היא ממשיכה להסתכל על שלוש בתולות הים שמצוירות לאיש המוזר על החולצה. היא קמה בנחישות ויוצאת. הבחור המוזר שרוקד בפראות בינתיים נופל מאחוריה בחיוך מטורלל וקורס על אחד הפופים.

### חוץ. פסטיבל שנטיפי – יום.

מיכל הולכת בצעדים גדולים, כאחוזת דיבוק ואמוק. ההבעה שלה שונה לחלוטין. היא נכנסת לצ'אי שופ, לוקחת משם סיר עצום של צ'אי והולכת לכיוון האוהל של הבחורים.

### חוץ. אוהל בחורים – יום.

יעל, נטלי, נטע, מרקוס, ינאי, איתי ועוד שני גברים שותים, מעשנים ונכנסים יחד לאוהל. מרקוס נושך את נטלי. היא צורחת, מבולבלת, אבל צוחקת בשביל לא לעשות עניין. איתי ונטע מתנשקים בלהט. מגיעים שני חברים נוספים של מרקוס, ומזדחלים גם הם לתוך האוהל.

### חוץ. אוהל בחורים – יום.

מיכל מתקרבת לשם בצעדים כבדים ושופכת בסלואו מואושן את קנקן הצ'אי הרותח על האוהל הלוהט. הם יוצאים משם בצרחות, קללות, צווחות אימים, מפוחדים בעיקר. ה׳רגע׳ נהרס. כולם מקללים בסלואו מואושן. מיכל עומדת ומביטה בהם ולא זזה, במבט דבילי, מסופק, מפוחד וגאה. היא הצליחה לסכל את האירוע.

### חוץ. תחנת אוטובוס – יום.

נטע, נטלי, יעל ומיכל עומדות בתור לאוטובוס. לנטלי תחבושת דקה סביב זרועה, לנטע יש כוויה קטנטונת על הכתף מרוחה באיזה משהו, יעל נראית שבוזה. הן חמוצות מאוד. לא מדברות. יעל מסתכלת על מיכל וכמו רוצה להגיד משהו, נטלי מסמנת לה – ״חסר לך״.

### פנים\חוץ. אוטובוס – יום.

הארבע יושבות על אוטובוס בדרך הביתה. נטע ונטלי יושבות ביחד ושומעות מוזיקה עם סט אוזניות אחד – כל אחת עם אוזן אחת. יעל יושבת מאחוריהן, לבד. שוכבת על שני מושבים ובוהה בתקרת האוטובוס. מיכל יושבת לבד לפניהן, בוהה מחוץ לחלון. לעצמה חיוך קטן של ניצחון.

### C:\Users\Alona\Desktop\shantipi_c.jpg